
SAŠPV a SAAKP podpísali memorandum o spolupráci na podporu plaveckej gramotnosti detí

Tlačová správa

Dunajská Streda, 15. júna 2026 – Slovenská asociácia poskytovateľov a podporovateľov školských plaveckých výcvikov (SAŠPV) a Slovenská asociácia akvaparkov, kúpalísk a plavární (SAAKP) dňa 15. júna 2026 v Dunajskej Strede podpísali Memorandum o vzájomnej spolupráci, ktorým deklarovali spoločný záujem systematicky podporovať rozvoj plaveckej gramotnosti detí na Slovensku. 

Memorandum podpísali prezident SAŠPV Branislav Hakel a prezident SAAKP Mgr. Gabriel Somogyi. Partnerstvo vytvára rámec pre dlhodobú spoluprácu oboch organizácií v oblasti zvyšovania kvality školských plaveckých výcvikov, podpory inovatívnych výučbových metód a šírenia osvety o zdravom a bezpečnom pohybe vo vode.  

„Plavecká gramotnosť predstavuje jednu zo základných životných zručností. Spoločným úsilím chceme prispieť k tomu, aby mali deti na Slovensku lepší prístup ku kvalitnej plaveckej výučbe a získali návyky, ktoré môžu významne prispieť k ich bezpečnosti aj zdraviu,“ uviedol prezident SAŠPV Branislav Hakel.

Prezident SAAKP Gabriel Somogyi zdôraznil význam spolupráce medzi poskytovateľmi plaveckých výcvikov a prevádzkovateľmi vodných zariadení: „Akvaparky, kúpaliská a plavárne zohrávajú dôležitú úlohu pri budovaní pozitívneho vzťahu detí a rodín k vode. Veríme, že spojením odborných skúseností a kapacít oboch asociácií dokážeme vytvoriť podmienky pre efektívnejšie vzdelávanie, rozvoj športu a zdravého životného štýlu.“

Spolupráca sa bude zameriavať najmä na:

· podporu a zvyšovanie plaveckej gramotnosti detí,
· zefektívňovanie školských plaveckých výcvikov,
· využívanie moderných a inovatívnych výučbových metód,
· rozvoj plaveckých športov a športovo-relaxačných aktivít pre rodiny s deťmi,
· realizáciu osvetových a odborných aktivít,
· iniciovanie a presadzovanie legislatívnych zmien podporujúcich dostupnosť a kvalitu plaveckého vzdelávania.  

Obe organizácie zároveň deklarovali záujem podporovať pilotné projekty zamerané na kvalitu a dostupnosť plaveckej výučby a spoločne komunikovať s relevantnými partnermi zo štátnej správy, samospráv a odborného prostredia.  Prvé spoločné aktivity plánujú SAŠPV a SAAKP realizovať už počas letných prázdnin. Ich cieľom bude zvýšiť povedomie verejnosti o význame plávania pre zdravie, bezpečnosť a aktívny životný štýl detí i dospelých.

O organizáciách:

SAŠPV – Slovenská asociácia poskytovateľov a podporovateľov školských plaveckých výcvikov je občianske združenie zamerané na podporu, rozvoj a koordináciu školských plaveckých výcvikov a systematické zvyšovanie plaveckej gramotnosti detí mladšieho školského veku. 

SAAKP – Slovenská asociácia akvaparkov, kúpalísk a plavární združuje prevádzkovateľov vodných rekreačných zariadení na Slovensku a podporuje rozvoj bezpečnej, kvalitnej a dostupnej vodnej infraštruktúry, zdravého životného štýlu a plaveckej gramotnosti obyvateľstva. 

